Da Mozart Johannes Chrysostomus Wolfgang Theophilus, ma kennd eam bessa ois Mozart Wolfgang Amade, is ana vo de wichtigstn Komponistn vo da klassischn Musik in Eiropa. Af dWööd kumman is ar am 27. Jenna 1756 in da Stod Soizburg im Soizburga Fiaschterzbisdum, gstuam is ar am 5. Dezemba 1791 in da östareichischn Hauptstod Wean. Er is zwoa scho mid 35 Joar gstuam, owa er hod a Werk zruckglossn, wos olle wichting Oartn vo Musi zu seina Zeid umfosst hod. Außadem wor a, womma seinan Zeidgenossn glaum deaf, aara Virtuos am Klavia und af da Geing.